भगत सिंह और आंबेडकर को अपनाने की कोशिश में संघ परिवार के लोग खुद भ्रमित हैं. संघ भले कितना कहता रहे कि हम एक सांस्कृतिक संगठन हैं, अंतत: वह पूरी तरह से एक राजनीतिक संगठन है और किसी भी हद तक उतर सकता है, भले ही महापुरुषों के विचारों की हत्या करनी पड़े. अब ये सारे लोग आंबेडकर को भी अपनाने की कोशिश कर रहे हैं. अरविंद केजरीवाल भी आंबेडकर को अपनाने की कोशिश में हैं. अब पंजाब का चुनाव यह सब करने पर मजबूर कर रहा है. भगत सिंह को पगड़ी पहनाकर सिख बना देने का क्या मतलब है? आप भगत सिंह को पगड़ी क्यों पहना रहे हैं? जिस व्यक्ति ने खुद कहा हो कि अभी तो मैंने केवल बाल कटवाए हैं, मैं धर्मनिरपेक्ष होने और दिखने के लिए अपने शरीर से सिखी का एक-एक नक्श मिटा देना चाहता हूं, आप उसके सिर पर फिर पगड़ी रख रहे हैं. आप यही तो बताना चाह रहे हैं कि भगत सिंह इसलिए बहादुर थे कि सिख थे. तब आप मेरे सवाल का जवाब दीजिए कि क्या राम प्रसाद बिस्मिल इसलिए बहादुर थे कि ब्राह्मण थे, रोशन सिंह इसलिए बहादुर थे कि ठाकुर थे, अशफाक उल्ला इसलिए बहादुर थे कि पठान थे? अगर इस बात का जवाब हां में दे देंगे तो हम मान लेंगे कि भगत सिंह सिख थे इसलिए बहादुर थे. आप कितना भी प्रयास कर लें भगत सिंह के सिर पर पगड़ी रखने का, लेकिन 23 साल का वह नौजवान क्रांतिकारी इतना बड़ा हो गया है कि उस पर कोई पगड़ी अब फिट नहीं हो सकती. यह सब तो चुनावी हथकंडे हैं कि भगत सिंह को सिख बना दो तो वहां से वोट मिल जाए, आंबेडकर को अपना लो तो दलित जातियों का वोट मिल जाए.